SL Uradni list Evropske unije C 238/8

Objava vloge na podlagi člena 8(2) Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil

2009/C 238/07

Ta objava daje pravico do ugovora zoper vlogo na podlagi člena 9 Uredbe Sveta (ES) št. 509/2006. Izjavo o ugovoru mora Komisija prejeti v šestih mesecih po dnevu te objave.

VLOGA ZA REGISTRACIJO ZTP

UREDBA SVETA (ES) št. 509/2006

„TRADITIONALLY FARMED GLOUCESTERSHIRE OLD SPOTS PORK“

ES št.: UK-TSG-007-0024.13.02.2004

1. Naziv in naslov skupine vlagateljev:

Naziv: The Gloucestershire Old Spots Pig Breeders’ Club Naslov: Freepost (GL442) Cirencester Gloucestershire GL7 5BR UNITED KINGDOM Tel. +44 1285860229 Faks +44 1285860229 E-naslov: mail@oldspots.org.uk

2. Država članica ali tretja država:

Združeno kraljestvo

3. Specifikacija proizvoda:

3.1 Ime za registracijo (člen 2 Uredbe Komisije (ES) št. 1216/2007):

„Traditionally Farmed Gloucestershire Old Spots Pork“

3.2 Navedite, ali gre za ime, ki:

 je specifično samo po sebi izraža posebne lastnosti kmetijskega proizvoda ali živila

Posebne lastnosti proizvoda „Traditionally Farmed Gloucestershire Old Spots Pork“ izhajajo iz tradicionalne nespremenjene pasme in metode pridobivanja na podlagi tradicionalnega načina kmetovanja, kar daje svinjini značilne fizikalno-kemične in organoleptične lastnosti.

3.3 Ali se zahteva pridržanje imena na podlagi člena 13(2) Uredbe (ES) št. 509/2006:

Registracija s pridržanjem imena  Registracija brez pridržanja imena

Čeprav se v naslovu uporablja izraz „pork“ (svinjina), se ta registracija uporablja za vse proizvode iz prašičjega mesa, vključno s slanino, klobasami, prekajeno gnjatjo, šunko itd.

3.4 Vrsta proizvoda:

Skupina 1.1 – Sveže meso

3.5 Opis kmetijskega proizvoda ali živila, za katerega se uporablja ime iz točke 3.1 (člen 3(1) Uredbe Komisije (ES) št. 1216/2007):

Za proizvod „Traditionally Farmed Gloucestershire Old Spots Pork“ so značilne naslednje lastnosti:

— večja debelina maščobe,

— manjša velikost mišic,

— manj svetla (temnejša) barva mišic,

— boljše zadrževanje vlage v mišični strukturi med zamrzovanjem in kuhanjem,

— večja mehkost in sočnost

— ter različni profili arom,

v primerjavi s svinjino, proizvedeno po konvencionalni metodi.

To je potrdila raziskava, ki se je izvedla zaradi primerjave glavnih fizikalnih, kemičnih, mikrobioloških in organoleptičnih lastnosti proizvoda „Traditionally Farmed Gloucestershire Old Spots Pork“ s svinjino, ki je pridobljena iz „sodobnih“ pasem prašičev in predelana v industrijskih klavnicah. Tako se omogoči objektivna primerjava med svinjino iz tradicionalne „stare“ pasme, proizvedeno po tradicionalni metodi, in „sodobno“ svinjino, proizvedeno po konvencionalni metodi, ki je običajno na voljo potrošnikom.

Ocenjeni so bili vidiki kakovosti trupa in mesa prašičev pasme Gloucestershire Old Spots in sodobnih pasem, kar zadeva barvo mišic, pH mišic, širino in globino mišic, debelino maščobe, čas kuhanja, izgube pri zamrzovanju in kuhanju ter organoleptično (prehranjevalno) kakovost. Ocenjena je bila tudi hranilna vrednost mišic glede sestave maščobnih kislin. Meso prašičev pasme Gloucestershire Old Spots ima krajšo mišico longissimus in večjo debelino maščobe kot meso svinjine, proizvedene po konvencionalni metodi. Meso teh prašičev ima podoben pH mišic, vendar so te mišice temnejše, izgube pri zamrzovanju in kuhanju pa so manjše. Da se je dosegla notranja temperatura 72 °C, je bilo treba meso prašičev pasme Gloucestershire Old Spots peči dlje kot „sodobno“ svinjino. Skupina ocenjevalcev je zarebrnicam prašičev pasme Gloucestershire Old Spots v primerjavi s „sodobno“ svinjino dodelila boljšo oceno za teksturo (mehkost), sočnost in aromo svinjine. Izjemna aroma je bila običajno izrazitejša v mesu prašičev pasme Gloucestershire Old Spots, kar kaže na različen „profil arome“ v mesu prašičev te pasme.

Pomembne vrednosti za proizvod „Traditionally Farmed Gloucestershire Old Spots Pork“ so:

Fizikalne lastnosti

Barva

Srednje vrednosti pri pakiranju z zrakom:

Svetlost 53,9 Pordelost 7,33 Rumenost 6,67 Intenzivnost barve 9,94 Barvna družina 42,31

Debelina tkiva

Srednje vrednosti so:

Širina mišic 86,6 mm Globina mišic 46,3 mm Debelina maščobe (brez kože) 11,5 mm

Kemične lastnosti

Vsebnost mišične maščobe in sestava maščobnih kislin

Razmerje med polinenasičenimi maščobami in nasičenimi maščobami (razmerje P:N) vrednost mediane 0,60

Običajni kosi svinjine so: ledja in manjši kosi ledij, npr. zarebrnice, krače, pleče, rebra in trebuh, poleg tega obstajajo tudi številne lokalne različice, npr. Bath Chaps itd. Bath Chap je lice prašiča, ki je brez kosti, v slanici in kuhano. Ostali proizvodi iz prašiča pasme „Traditionally Farmed Gloucestershire Old Spots Pork“ so slanina, klobase, prekajena gnjat, šunka itd.

3.6 Opis metode pridobivanja kmetijskega proizvoda ali živila, za katerega se uporablja ime iz točke 3.1 (člen 3(2) Uredbe Komisije (ES) št. 1216/2007):

Proizvod „Traditionally Farmed Gloucestershire Old Spots Pork“ mora izhajati iz mesa prašičev Gloucestershire Old Spots s poreklom. Ti prašiči morajo biti registrirani kot čistopasemski pri združenju British Pig Association ali kateri koli drugi organizaciji prašičerejcev, ki vodi rodovniško knjigo prašičev pasme Gloucestershire Old Spots in ima dovoljenje javnega organa v skladu z ustrezno zakonodajo.

Za izpolnjevanje specifikacije „Traditionally Farmed“ morajo proizvajalci in predelovalci upoštevati naslednje zahteve.

Krma

V skladu z opredelitvijo izraza „Traditionally Farmed“ je treba prašiče od rojstva do zakola rediti v okolju, ki jim omogoča rast po naravni poti. Zato je dnevna pridobitev žive teže manjša, število dni do zakola pa večje. Da se to doseže, se prašiči od odstavitve do zakola hranijo s krmo z manj beljakovinami (15–18 % beljakovin z bistvenimi maščobnimi kislinami, vključno z lizinom), ki so ji obvezno dodani sadje in zelenjava, pulpa sladkorne pese itd., na tak način, da se preprečijo prekomerne stopnje hrbtne maščobe. Prašiči pasme Gloucestershire Old Spots, ki se redijo na tak način, morajo imeti stopnje hrbtne maščobe med 12 in 16 mm, izmerjene na merilni točki P2. Industrijsko rejeni prašiči bi se običajno hranili z mešanico beljakovin med 18 in 22 % ter bi verjetno imeli za 5–8 mm nižje stopnje hrbtne maščobe.

Ob upoštevanju takega sistema je povprečna starost prašičev pasme Gloucestershire Old Spots, ko teža svinjine doseže določeno mejo (55–61 kg klavne teže), 180 dni (najmanjša starost je 160 dni) v primerjavi s starostjo 140–165 dni, ki je običajna za industrijsko rejene prašiče. Del razloga za izrazitejšo aromo in sočnost svinjine je daljše obdobje za doseganje končne teže svinjine.

Okolje

Okolje, v katerem se nahajajo prašiči, prav tako vpliva na kakovost prehranjevanja. Prašiči se lahko redijo na prostem ali v zaprtih prostorih, pri čemer je treba upoštevati naslednje zahteve.

Reja na prostem

Stopnja gostote prašičev, iz katerih se pridobiva proizvod „Traditionally Farmed Gloucestershire Old Spots Pork“, mora biti 15–20 svinj na hektar. Vsi mladiči so ločeni od mater, dokler niso označeni zaradi identifikacije v skladu s pravili, ki jih določi združenje British Pig Association ali podobna institucija. Ta pravila določajo, da morata biti oba starša registrirana s poreklom Gloucestershire Old Spots ter da je treba za mladiče do osmega tedna starosti, ali preden se pomešajo z drugimi prašiči, „prijaviti rojstvo“ (prva faza postopka registracije) in jih trajno označiti z evidenčno številko v ušesu.

Stopnja gostote prašičev za rejo se mora od odstavitve do zakola ohranjati pri največ 100 prašičih na hektar.

Vsi prašiči na prostem morajo imeti dostop do ustreznega zavetja/sence ter tudi možnost valjanja v blatu, jamah in dostop do prhe. V zimskem času morajo imeti prašiči dostop do suhega prostora.

Reja v zaprtih prostorih

Objekti morajo biti dobro prezračevani, lahko so odprti ob straneh, vendar morajo prašičem zagotavljati zavetje pred slabimi vremenskimi razmerami. Na voljo mora biti dovolj dnevne svetlobe, da se lahko vse prašiče opazuje brez težav. Tla z letvami zaradi udobja in dobrega počutja živali niso dovoljena. Vedno mora biti na voljo veliko čiste stelje.

Najmanjša površina tal na prašiča je:

za vsakega prašiča, ki ima 20–30 kg l/w – 0,35 m2;

za vsakega prašiča, ki ima 30–50 kg l/w – 0,50 m2;

za vsakega prašiča, ki ima 50–85 kg l/w – 0,65 m2.

Vedno morata biti na voljo čista in suha stelja ter čista voda.

Vzreja

Zdravila je treba uporabljati čim manj, razen če so nujno potrebna. Ednina izjema je uporaba zdravila za obvladovanje parazitskih organizmov.

Rutinsko prirezovanje repa in obrezovanje zobovja ni dovoljeno.

Odstavitev – v običajnih razmerah najmanj 42 dni, vendar se priporoča 56 dni.

Prevoz

Prevoz prašičev za proizvod „Traditionally Farmed Gloucestershire Old Spots Pork“ v klavnico se opravi neposredno s kmetije in ločeno od prašičev z drugih kmetijskih gospodarstev.

Zaklani prašiči, ki se prepeljejo v klavnico, se morajo prevažati po pravilu 200 kg/m2.

Od zakola do prodaje

Zakol poteka v majhnih klavnicah, da je stres čim manjši.

Trupi prašičev, iz katerih se pridobiva proizvod „Traditionally Farmed Gloucestershire Old Spots“, morajo biti skupaj s kostmi „obešeni“ tri do štiri dni po zakolu.

Razkosanje trupa pred koncem tega obdobja lahko povzroči spremembo oblike mišic. Posledica tega je lahko slaba mesarska tehnika in morda umeten občutek žilavosti končnega proizvoda.

Proizvod „Traditionally Farmed Gloucestershire Old Spots Pork“ je pridobljen iz prašičev, ki so vzrejeni v skladu z opisanim, ter kot tak ustreza tradicionalnim metodam priprave in zakola. Med mesnatostjo in stopnjo zamaščenosti trupa lahko obstajajo velike razlike predvsem zaradi posameznih usmeritev pri reji in načina, na katerega različni proizvajalci zakoljejo svoje živali.

To pomeni, da mora mesar zaradi teh razlik presoditi, kako bo razrezal trup, da bo dobil najboljšo obliko in vrednost mesa. Tako je lahko na primer velikost kosov mesa iz trebuha v primerjavi z ledjem zelo različna, podobno velja za meso iz zgornjega dela hrbta.

Pri proizvodu „Traditionally Farmed Gloucestershire Old Spots“ so na voljo enaki kosi kot pri industrijsko vzrejenih prašičih (ledje in manjši kosi, npr. zarebrnice, krače, pleče, rebra in trebuh), vendar bo zaradi presoje mesarja obstajalo veliko razlik v smislu kakovosti mesa. Proizvod „Traditionally Farmed Gloucestershire Old Spots“ se kot tak ne sme predelati v proizvodnih linijah industrijskega tipa.

Najprimernejše obdobje za prodajo svinjine je med četrtim in devetim dnevom po zakolu.

3.7 Posebne lastnosti kmetijskega proizvoda ali živila (člen 3(3) Uredbe Komisije (ES) št. 1216/2007):

Posebne lastnosti proizvoda „Traditionally Farmed Gloucestershire Old Spots Pork“ izhajajo iz:

— tradicionalne nespremenjene pasme in metode pridobivanja na podlagi tradicionalnega načina kmetovanja, kar daje svinjini značilne fizikalno-kemične in organoleptične lastnosti.

Tradicionalna metoda pridobivanja

Zaradi izvajanja sistema neintenzivne reje je raven stresa prašičev manjša. Način hranjenja in okolje vzreje omogočata, da živali rastejo počasneje. Zakol se izvede v majhnih klavnicah, trupi pa zorijo skupaj s kostmi 3–4 dni. Zadnja faza priprave mesa za prodajo potrošnikom je odvisna od spretnosti in znanja predelovalca v zvezi z mesarskimi opravili ter njegove dobre presoje.

Fizikalno-kemične in organoleptične lastnosti

Videz mesa – temnejše od svinjine, proizvedene po konvencionalni metodi, z manjšim odstopanjem pH mišic. Razlog za to je manjši stres prašičev pred zakolom.

Merjenje mišičnega in maščobnega tkiva, čas kuhanja, izgube pri zamrzovanju in kuhanju – ugotovitve nedavne raziskave so pokazale, da ima proizvod „Traditionally Farmed Gloucestershire Old Spots Pork“ manjšo širino in globino mišic ter večjo debelino hrbtne maščobe kot svinjina, proizvedena po konvencionalni metodi. To je skladno s predhodnimi študijami, ki kažejo, da so take lastnosti posledica uporabe nespremenjene pasme prašičev, pri kateri je delež mesnatosti trupa manjši kot pri sodobnih pasmah.

Senzorična analiza – v raziskavi so bili rezultati v zvezi s teksturo (mehkost) in sočnostjo za proizvod „Traditionally Farmed Gloucestershire Old Spots Pork“ boljši kot za svinjino, proizvedeno po konvencionalni metodi. Razlog za to je boljše zadrževanje vlage v mišicah mesa prašičev pasme Gloucestershire Old Spots. Na mehkost mesa vpliva tudi čas staranja/predelave. Skupina ocenjevalcev, ki je sodelovala v raziskavi, je menila, da ima proizvod „Traditionally Farmed Gloucestershire Old Spots Pork pork“ tudi drugačen profil arome.

3.8 Tradicionalne lastnosti kmetijskega proizvoda ali živila (člen 3(4) Uredbe Komisije (ES) št. 1216/2007):

Pasma se je razvila na območju Berkeley Vale v okrožju Gloucestershire. Odkrili so jo v okolici doline reke Savern, kjer se je več let tradicionalno ohranjala kot pasma prašiča kajžarjev.

Obstaja prepričanje, da se je pasma razvila iz nespremenjene pasme prašičev Berkshire in izvorne pasme Gloucester. William Marshall je v osemdesetih letih 18. stoletja v svojem delu „The Rural Economy of Gloucestershire“ opisal prašiče, ki jih je odkril v dolini Gloucester, kot „veliko, dolgo, belo pasmo, ki je bila v preteklosti morda glavna pasma na tem otoku in se tukaj še vedno šteje za ,pravo pasmo Gloucestershire‘. Ko prašiči odrastejo, so zelo veliki. Trenutno prevladujeta pasma Berkshire in križanec med tema dvema pasmama. Obstajajo dokazi, da se je izvajala dodatna reja s pasmo Old English Bacon Pig (zdaj British Saddleback). H. D. Richardson v delu „The Pig, Its Origins and Varieties“ opisuje prašiča pasme Gloucester kot „utrjenega in zelo plodnega ter koristnega zaradi slanine in še bolj zaradi mesa. So dobri prašiči za rejo, njihovo meso pa je znano po prvovrstni kakovosti.“

Gloucestershire je bil znan po proizvodnji sira in sadovnjakih jabolk. Prašiči Gloucestershire Old Spot so se prehranjevali s stranskimi proizvodi tega sira in jabolk ter to pretvorili v dragocene beljakovine. Po lokalnem izročilu so črne lise na koži prašičev modrice, ki nastale zaradi jabolk, ki so odpadla z dreves na prašiče. Zaradi uspešnosti te pasme in njenih prednosti v zvezi s kakovostjo, ki so postale tako priljubljene, se po njej imenujejo lokali, gostišča in celo pivo.

3.9 Minimalne zahteve in postopek nadzora posebnih lastnosti (člen 4 Uredbe Komisije (ES) št. 1216/2007):

Za certificiranje proizvoda „Traditionally Farmed Gloucestershire Old Spots Pork“ je treba izvesti naslednje preglede:

— inšpekcijski pregledi za vzorčenje celotne proizvodne verige od rejca do klavnice; ti pregledi vključujejo pregled ocen mesarjev o trupih, ki jih prejmejo od rejcev, da se potrdi/preveri izvor mesa in zagotovi upoštevanje pravilnih postopkov. Vsi prašiči, ki so ob rojstvu prijavljeni s poreklom Gloucestershire Old Spots, morajo imeti ušesno oznako v skladu s pravili, ki jih določi združenje British Pig Association (BPA), ali enakovrednimi pravili. Najprej je treba zato pregledati, ali ima trup, ki ga je mesar prejel iz klavnice, enako ušesno številko kot prašič, ki ga je dobavil proizvajalec, in ali se ta oznaka ujema z ustrezno spletno evidenco. Mesarji morajo nato meso hraniti ločeno ter ga v hladilnicah in na prodajnih mizah označiti. Če se iz kakršnega koli razloga glava v klavnici odstrani, mora biti trup označen z žigom na plečih, tako da je mogoče izslediti rejca,

— inšpekcijski pregled ustreznih evidenc pasemskega društva,

— pregledi na kmetiji za zagotovitev upoštevanja zahtevane metode pridobivanja; v okviru tega pregleda se preverijo krma, stopnja gostote, vzreja in prevoz,

— pregledi za preverjanje skladnosti določenih standardov kakovosti glede teže, trupa, lastnosti itd. Ti pregledi morajo zajemati preverjanje glavnih fizikalnih, kemičnih in mikrobioloških značilnosti mesa, kot je določeno v opisu proizvoda,

— pregledi za zagotovitev sledljivosti iz klavnice do maloprodajnih mest.

4. Organi ali telesa, ki preverjajo skladnost s specifikacijo proizvoda:

4.1 Naziv in naslov:

Naziv: Product Authentication Inspectorate Limited Naslov: Rowland House 65 High Street Worthing W. Sussex BN11 1DN UNITED KINGDOM Tel. +44 1903237799 Faks +44 1903204445 E-naslov: enquiries@thepaigroup.com

 Javni Zasebni

Ta zasebni nadzorni organ upošteva načela standarda EN 45011.

4.2 Posebne naloge organa ali telesa:

Zgoraj navedeni nadzorni organ je odgovoren za preverjanje celovitosti specifikacije.